Hotel vier ryke geskiedenis | Netwerk24
Hotel vier ryke geskiedenis
Karoo Super Lamstjops teen R2,50 en Roomys Republiek teen 50c.
Dit is van die “onthou jy nog”-voorbeelde wat ’n mens op die spyskaarte, foto’s en ander aandenkings in die nuwe uitstalling oor die destydse Hotel Bloemfontein (vandag Bon Hotel Sentraal) se geskiedenis kan uit­snuffel.
Pieter van Rooyen, hotel­bestuurder, het die uitstalling saamgestel met aandenkings wat dateer uit die tydperk sedert die hotel in 1972 op sy huidige perseel gebou is, tot nou.
Die Hotel Bloemfontein was eens aangrensend aan Hoffmanplein, maar met die oprigting van die Federale Volksbeleggings (FVB) se sentrum in die middestad is die hotel na die huidige perseel verskuif.
Deur die jare is die hotel deur verskeie groepe bestuur, totdat dit in 2016 deur die Bon-groep oorgeneem is.
Van Rooyen sê dié hotel met sy ryke geskiedenis is die oudste hotel in die stad en doen steeds flink sake.